

Zagreb, 19. 2. 2015.

**Bespovratnim sredstvima za projekte energetske učinkovitosti do unaprjeđenja kvalitete života i ušteda**

**„Obnovom fasade ili zamjenom stolarije na vašoj obiteljskoj kući možete ostvariti značajne uštede energije, plaćati manje režije i povećati ugodnost prostora u kojemu boravite. Ove godine osigurali smo sredstva za odobrenje i do 10.000 projekata kako bi svi koji žele dobili mogućnost da obnove svoje kuće. Osim obnove obiteljskih kuća, za koji su građani pokazali najveći interes, vama u Šibeniku i županiji posebno interesantni će sigurno biti i projekti obnovljivih izvora energije u turizmu koji se odnose na hotele, kampove, ali i privatne iznajmljivače apartmana“** – rekao je zamjenik ministra zaštite okoliša i prirode Hrvoje Dokoza jučer u Šibeniku.

Zamjenik Dokoza je na javnoj tribini građanima sa područja Šibenika i Šibensko-kninske županije predstavio projekte energetske učinkovitosti i zaštite okoliša za čije je sufinanciranje u Fondu za zaštitu okoliša i energetsku učinkovitost u 2015. osigurano 600 milijuna kuna. Projekti će sufinancirati sa 40 do 80% bespovratnih sredstava.

Najveći iznos od 80% bespovratnih sredstava dodjeljuje se za projekte na područjima posebne državne skrbi ili na prvoj skupini otoka.

Najznačajniji od programa energetske učinkovitosti jest Vladin program obnove obiteljskih kuća. **Procjenjuje se kako u Hrvatskoj imamo gotovo 100 milijuna m2 površine obiteljskih kuća, što predstavlja 65% stambenog fonda.** Najviše ih je izgrađeno prije 1987. godine te nemaju gotovo nikakvu ili samo minimalnu toplinsku izolaciju. **Te kuće troše veći dio energije za grijanje, hlađenje i pripremu potrošne tople vode, pa bi ovakvi zahvati trebali zaista značajno smanjiti njihovu potrošnju, u nekim slučajevima i do 60% u odnosu na trenutnu.**

**„To dovoljno ilustrira potrebu za što bržom provedbom ovakvih mjera, pogotovo u vrijeme kada većina naših građana većinu svog mjesečnog budžeta izdvaja upravo za režijske troškove“ – rekao je Dokoza.**

Ove godine se mijenja natječajna procedura kako bi se realizaciju projekata energetske obnove obiteljskih kuća učinilo učinkovitijom, kako bi svi građani, neovisno o tome jesu li se njihovi općine i gradovi prijavili na javni poziv Fonda, mogli ostvariti bespovratna sredstva te da bi se smanjili troškovi dokumentacije.

Prijave će direktno zaprimati Fond za zaštitu okoliša i energetsku učinkovitost te će se na natječaj, koji je planiran za ožujak, moći prijaviti svi građani. Lani su bila osigurana sredstva za energetsku obnovu 6.000 obiteljskih kuća, a sklopljeno je tek nešto više od 1.500 ugovora. Ta slaba realizacija, uz nejednake kriterije i visoke troškove dokumentacije, ujedno je i jedan od tri glavna razloga zašto od ove godine Fond direktno preuzima prijave građana.

Nastavlja se i program sufinanciranja energetske obnove višestambenih zgrada, a novost su natječaji za energetsku obnovu komercijalnih zgrada te program sufinanciranja projekata obnovljivih izvora energije u turističkom sektoru. Fond je raspisao javni poziv na koji se mogu javiti hoteli, kampovi ali i privatni iznajmljivači apartmana i dobiti bespovratna sredstva.

Novost za građane ove godine je i pokretanje novog programa sufinanciranja kupnje energetski učinkovitih kućanskih uređaja za građane, odnosno uređaja energetskog razreda A+++. Planira se sufinanciranje kupnje 10.000 uređaja, a javni poziv je predviđen u svibnju.

Nastavljaju se projekti energetske učinkovitosti u prometu te će se sufinancirati kupnja električnih i hibridnih vozila za građane i pravne osobe, projekti čistijeg transporta u javnom prijevozu, treninzi eko vožnje za tvrtke i obrtnike.

Za sva pitanja stojim Vam na raspolaganju,

Dijana Sušac

Glasnogovornica / Press Officer

tel:     +385 1 3717 295 // +385 91 3322 712

e-mail:    dijana.susac@mzoip.hr